
Tisztelt Elnök Úr!
A fent említett eljárás keretében a Foglalkoztatási és Szociális Bizottság felkérést kapott, hogy nyilvánítson véleményt az Ön bizottsága számára, és úgy határozott, hogy e levél formájában nyilvánít véleményt.
A Foglalkoztatási és Szociális Bizottság megvizsgálta a kérdést, és 2023.július 18-i ülésén úgy határozott, hogy felkéri a Költségvetési Bizottságot mint illetékes bizottságot, hogy állásfoglalásra irányuló indítványába foglalja bele az alábbi módosításokat.
Megkülönböztetett tisztelettel:
Dragoş Pîslaru


JAVASLATOK
A.	mivel a jelenlegi magas infláció és a számos válság nagy nyomást gyakorolt a többéves pénzügyi keret jelenlegi felső határaira, kimerítve a jelenlegi és jövőbeli uniós kihívások kezeléséhez, a hosszú távú uniós célok eléréséhez és az uniós programokba és szakpolitikákba történő megfelelő szintű beruházások fenntartásához rendelkezésre álló mozgásteret, többek között az olyan fontos prioritások terén, mint az igazságos, zöld és digitális átállás; mivel ezek a sok válság hatással volt az EU társadalmi és gazdasági helyzetére, többek között az EU munkaerőpiacaira és életkörülményeire, és negatív hatással lehet a növekedésre és a foglalkoztatásra; mivel az uniós költségvetésnek hatékonyan kell reagálnia a változó igényekre, és válság esetén támogassa őket, különösen akkor, amikor az infláció növekedése és az élelmiszer- és energiaárak gyors emelkedése az EU-ban a legkiszolgáltatottabb népességcsoportokat érinti, tovább növelve az egyenlőtlenséget és súlyosbítva a szegénységet; mivel a bérek az előrejelzések szerint nem fognak olyan gyorsan növekedni, mint az infláció, és ezért a munkavállalók veszítenek vásárlóerejükből és életkörülményeik romlását tapasztalhatják; mivel ez nagy nyomás alá helyezi majd a szociálpolitikai kapacitásokat és az olyan automatikus stabilizációs eszközöket is, mint a nemzeti munkanélküliségi rendszerek;
B. 	mivel jelenleg mintegy 96,5 millió európai, azaz az EU lakosságának 21,9%-a van kitéve a szegénység és a társadalmi kirekesztés kockázatának, és az EU-ban a gyermekek 24,7%-át fenyegeti a szegénység és a társadalmi kirekesztés; mivel egy 2021-es uniós szintű felmérés szerint mintegy 34 millió európai, azaz az EU lakosságának közel 6,9%-a nem engedheti meg magának, hogy megfelelően fűtse otthonát[footnoteRef:1]; mivel az Energiaszegénységi Megfigyelőközpont becslése szerint az Unióban összesen több mint 50 millió háztartás él energiaszegénységben;  [1:  A Szociális Klímaalap létrehozásáról szóló rendelet (13) preambulumbekezdése.
https://eur-lex.europa.eu/legal-content/HU/TXT/?uri=CELEX%3A32023R0955&qid=1686746723482] 

C.	mivel a szociális jogok európai pillérére vonatkozó cselekvési terv célul tűzte ki az EU számára, hogy a 20 és 64 év közötti népesség legalább 78%-a foglalkoztatott legyen, az összes felnőtt legalább 60%-a vegyen részt képzésben, és hogy legalább 15 millióval – köztük legalább öt millió gyermekkel – csökkentse a szegénység vagy a társadalmi kirekesztés kockázatának kitett személyek számát; mivel a cselekvési terv számos javaslatot is elfogadott e célok 2030-ig történő elérése érdekében; mivel a jelenlegi helyzetben e célok elérése egyre nagyobb kihívást jelent, tekintettel a szegénység és a munkanélküliség várható növekedésére; mivel a szociális védelmi rendszerek számára nagy kihívást jelent, hogy enyhítsék a válság társadalmi hatásait, támogatást nyújtsanak a menekültek számára, valamint mindenki számára biztosítsák a méltó életkörülményeket és a minőségi alapvető szolgáltatásokhoz, például az egészségügyhöz, az oktatáshoz és a lakhatáshoz való hozzáférést;
D.	mivel a képzett munkaerő elengedhetetlen a társadalmilag méltányos és igazságos zöld és digitális átállás biztosításához, valamint az Unió fenntartható versenyképességének és a kedvezőtlen külső sokkhatásokkal szembeni rezilienciájának megerősítéséhez; mivel a megfelelőbb és az igényekhez jobban igazodó készségek új lehetőségeket nyitnak meg, és lehetővé teszi az egyének számára, hogy teljes mértékben részt vegyenek a munkaerőpiacon, a társadalomban és a demokráciában, kiaknázzák a zöld és digitális átállásban rejlő lehetőségeket és hasznot húzzanak azokból, valamint éljenek jogaikkal; mivel a készségek európai évének célja, hogy átképzés és továbbképzés révén támogassa az Unió szociális piacgazdaságának fenntartható növekedését, és kezelje a vállalkozások 77%-a[footnoteRef:2] által Unió-szerte tapasztalt készséghiányt azzal a céllal, hogy fokozza versenyképességét és hozzájáruljon minőségi munkahelyek létrehozásához; [2:  https://commission.europa.eu/strategy-and-policy/priorities-2019-2024/europe-fit-digital-age/european-year-skills-2023_hu] 

E	mivel a Next Generation EU programok, például a ReactEU, a Méltányos Átállást Támogató Alap (IÁA) és a Helyreállítási és Rezilienciaépítési Eszköz (RRF) biztosították a gazdasági és társadalmi szempontból fenntartható, igazságos, inkluzív és megkülönböztetésmentes helyreállítást; mivel a Bizottság által elfogadott, szükséghelyzeti munkanélküliségi kockázatokat mérséklő ideiglenes támogatást nyújtó eszköz (SURE) elnevezésű európai eszköz sikeres volt; mivel az Európai Stratégiai Technológiák Platformja (STEP) része az európai kritikus és kialakulóban lévő technológiákba történő beruházások fellendítésének szükségességére – a munkaerőhiány és a készségigények kezelése érdekében – adott európai válasznak, és célja az európai szuverenitás és biztonság megerősítése, illetve az Unió versenyképességének, valamint a zöld és digitális átállásnak a fokozása;
1.	hangsúlyozza, hogy az uniós költségvetés központi szerepet játszik az Unió politikai prioritásainak megvalósításában, beleértve a zöld és digitális átállás sikerét, nem utolsósorban azáltal, hogy megkülönböztetett figyelmet fordít a távoli területekre és a legkülső régiókra, az energiaigényes ágazatokra és az alacsony képzettségű munkavállalókra azok átképzése és továbbképzése érdekében, minőségi foglalkoztatást és tisztességes munkakörülményeket teremtve; kiemeli a megfelelő bérek és a társadalombiztosítási lefedettség, a magas szintű munkahelyi egészségvédelmi és biztonsági normák és a nemek közötti kiegyensúlyozott lehetőségek fontosságát a szegénység felszámolásában, az egyenlőtlenségek csökkentésében, valamint az inkluzív és társadalmilag igazságos, fenntartható és megkülönböztetésmentes helyreállítás előmozdításában; hangsúlyozza, hogy az elbocsátások drasztikus következményeinek elkerülése érdekében szilárd nemzeti szociális védelmi rendszerekre, csökkentett munkaidős foglalkoztatásra és lakhatási támogatásra van szükség a rászorulók számára; elismeri a növekedés, a stratégiai autonómia és az energiafüggetlenség előmozdításának fontosságát, ugyanakkor rámutat, hogy erőteljes támogatást kell nyújtani különösen a fiatalabb generációnak, a gyermekeknek, a családoknak, a munkavállalóknak és a kis- és középvállalkozásoknak, valamint elő kell mozdítani a fenntartható fejlődést, amely senkit sem hagy hátra, valamint biztosítani kell a kohéziót és a felfelé irányuló társadalmi konvergenciát; kéri, hogy fordítsanak különös figyelmet az alacsony jövedelmű és kiszolgáltatott csoportokra, például a szegénységben élőkre, illetve a szegénység és a társadalmi kirekesztés kockázatának kitett emberekre, ugyanakkor támogassák a közepes jövedelmű háztartásokat annak érdekében, hogy továbbra is társadalmaink gerincét képezzék, és elegendő növekedési lehetőséggel rendelkezzenek az általános gazdasági és társadalmi kohézió előmozdítása érdekében; hangsúlyozza továbbá, hogy a Covid19-válságot követően szilárdabb európai egészségügyi uniót kell biztosítani, elő kell mozdítani a jogállamiságot, az uniós értékeket és az alapvető jogokat, nagyobb és egyenlő esélyeket kell biztosítani mindenki számára, valamint erősebb Uniót kell biztosítani a polgárok és a világ számára;
2.	rámutat, hogy a jelenlegi többéves pénzügyi keretről folytatott tárgyalások óta megváltozott a gazdasági és politikai környezet; hangsúlyozza, hogy a jelenlegi többéves pénzügyi keret 2020-ban elfogadott volumene és szerkezete nem alkalmas arra, hogy gyorsan reagáljon az új kihívásokra és a jövőbeli válsághelyzetekre, ugyanakkor fenntartsa az uniós programokba és politikákba történő beruházásokat, és hogy a 2b. fejezet alatti források helyzete rendkívül aggasztó a nagyon korlátozott mozgástér és a magas infláció okozta nagy nyomás miatt; üdvözli, hogy a Bizottság javaslatot terjesztett elő a többéves pénzügyi keret felülvizsgálatára, amely fenntartható megoldást tartalmaz a megnövekedett adósságköltségek visszafizetésére (EURI eszköz), ezáltal megvédve a Next Generation EU programjait a megszorításoktól, és mozgásteret teremt az olyan speciális eszközökben, mint a Helyreállítási és Rezilienciaépítési Eszköz, a ReactEU, a MÁTA és az InvestEU; úgy véli azonban, hogy ez a javaslat elmarad az EU törekvéseitől, és ezért ismételten felszólít a 2021–2027-es időszakra vonatkozó többéves pénzügyi keret sürgős, átfogó és ambiciózus, a költségvetést növelő és új forrásokat beállító felülvizsgálatára, a fenntartható növekedés és beruházások támogatása, valamint az Európa 2020 stratégia stratégiai célkitűzéseinek, a 2030-ig tartó időszakra vonatkozó fenntartható fejlesztési menetrendnek, valamint az új jogszabályokban előírt eszközöknek – például a nulla nettó kibocsátási célt szolgáló iparról szóló jogszabály szerinti európai nettó zéró akadémiáknak, valamint a szociális jogok európai pillérében és a portói nyilatkozatban meghatározott kezdeményezéseknek – a támogatása érdekében; kitart amellett, hogy megfelelő forrásokat kell fenntartani a kohézió, a gazdasági és társadalmi konvergencia számára, és végre kell hajtani az olyan fontos szakpolitikákat, mint az igazságos, zöld és digitális átállás, valamint lehetővé kell tenni az EU számára, hogy az elkövetkező években új kihívásokat vállaljon; 
3.	úgy véli, hogy a többéves pénzügyi keret felülvizsgálata során számos kérdést figyelembe kell venni, nevezetesen annak a fontosságát, hogy a többéves pénzügyi keret rugalmasabb legyen és elegendő forrással rendelkezzen a fenntartható növekedés és beruházások támogatása, valamint a Covid19-világjárvány és az Ukrajna elleni agresszív orosz háború társadalmi és munkaerőpiaci következményeinek, és különösen a munkanélküliség hatékony kezeléséhez; emlékeztet arra, hogy a jelenlegi többéves pénzügyi keretben meghatározott programokat és azok keretösszegeit tiszteletben kell tartani, és ragaszkodik ahhoz, hogy a többéves pénzügyi keret és a 2027 utáni többéves pénzügyi keret felülvizsgálata során erősítsék meg a szociális prioritásokat és a szociális beruházásokat az uniós költségvetés erős és ambiciózus szociális dimenziójának biztosítása érdekében;
4.	kiemeli az uniós alapok és pénzügyi eszközök, többek között a Helyreállítási és Rezilienciaépítési Eszköz és a REPowerEU kulcsfontosságú szerepét a gazdasági és társadalmi szempontból fenntartható, igazságos, inkluzív és megkülönböztetésmentes helyreállítás biztosításában; kitart amellett, hogy a szociális jogok európai pillérének elveivel összhangban az Európai Szociális Alap Plusznak (ESZA+) továbbra is az Unió szociális dimenziója megerősítésének fő hajtóerejének kell lennie; emlékeztet arra, hogy az ESZA+ a legfőbb uniós eszköz a tagállamok, az emberek és a régiók támogatásában a megfelelő béreket, tisztességes munkakörülményeket, egészséges munkakörnyezetet és társadalombiztosítási jogosultságot biztosító magas foglalkoztatási szintek, a méltányos szociális védelem, valamint a zöld és digitális gazdaságra és a munka jövőbeli világára felkészült, képzett és reziliens munkaerő, valamint a szegénység felszámolására és a szociális jogok európai pillérében meghatározott elvek megvalósítására törekvő befogadó és összetartó társadalmak elérése érdekében; ezért felszólít az ESZA+ költségvetésének jelentős megerősítésére, különösen a társadalmunk legszegényebbjei számára; rámutat az elbocsátott munkavállalók támogatását szolgáló Európai Globalizációs Alkalmazkodási Alap (EGAA), az Igazságos Átmenet Alap (IÁA), a ReactEU és annak az ESZA+ számára biztosított kiegészítő forrásai, az ifjúsági foglalkoztatási kezdeményezés (IFK) és a leginkább rászoruló személyeket támogató európai segítségnyújtási alap (FEAD) fontosságára;
5.	elismeri, hogy az ESZA+-nak és a Helyreállítási és Rezilienciaépítési Eszköznek hozzá kell járulnia a szociális jogok európai pillérének végrehajtásához azáltal, hogy átülteti annak elveit a gyakorlatba, és beépíti a szociális célkitűzéseket a NextGenerationEU-hoz kapcsolódó valamennyi vonatkozó jogszabályba, szakpolitikába és végrehajtási tervbe; hangsúlyozza, hogy megfelelő forrásokat kell elkülöníteni a szociális jogok európai pillérére vonatkozó, Portóban elfogadott cselekvési terv és célok aktualizálására és végrehajtására, és kiemeli, hogy a Helyreállítási és Rezilienciaépítési Eszköz jelentős szerepet játszott a válság enyhítésében, és példát kell mutatnia jövőbeli válságok esetén, és hangsúlyozza, hogy meg kell erősíteni a szociális jóléti rendszereket, illetve be kell ruházni a szociális biztonságba, az egészségügyi ellátáshoz és az oktatáshoz való hozzáférésbe, a megfizethető lakhatásba, a minőségi foglalkoztatásba, a minőségi képzésbe és a kiszolgáltatott csoportoknak nyújtott szociális szolgáltatásokba; úgy véli, hogy az alapok jelentős részét szociális beruházásokra kell fordítani a szociális jóléti rendszerek megerősítése, valamint a szociális biztonságba, az egészségügyi ellátáshoz és az oktatáshoz való hozzáférésbe, a megfizethető lakhatásba, a foglalkoztatásba, az igazságszolgáltatásba és a kiszolgáltatott csoportok számára nyújtott szociális szolgáltatásokba való beruházás érdekében, így e tekintetben felhívja a Bizottságot, hogy biztosítson megfelelő személyzetet e feladat támogatására; úgy véli, hogy a portói szegénységi célokat uniós szinten ki kell egészíteni egy cselekvési terv és egy hathatós szegénységellenes stratégia segítségével, amelyet jelentős beruházások támogatnak, és amely a szegénység minden aspektusát kezeli, beleértve a munkavállalói szegénységet is;
6.	emlékeztet arra, hogy a számos válság különösen súlyosan érintette a fiatalokat a foglalkoztatás, az oktatás, a képzés és a mentális jóllét tekintetében; hangsúlyozza, hogy a felülvizsgált többéves pénzügyi keretnek prioritásként kell kezelnie a fiatalok támogatását és az ifjúsági munkanélküliség elleni küzdelmet célzó intézkedéseket, valamint meg kell erősítenie az olyan meglévő kezdeményezéseket, mint a megerősített ifjúsági garancia;
7. 	felhívja a figyelmet az Unióban a népesség elöregedése, a termékenység csökkenése és a magasabb várható élettartam miatt jelentkező demográfiai helyzetre; ismét hangsúlyozza, hogy a demográfiai kihívás kezelése érdekében be kell ruházni a szociális infrastruktúrába; hangsúlyozza, hogy az európai és a nemzeti szakpolitikák nem adnak választ a demográfiai változások hatásai kapcsán felvetődő kérdésekre; üdvözli az európai gondozási stratégiát, és kéri, hogy a többéves pénzügyi kereten belül támogassák azt, és felszólítja a tagállamokat, hogy az ESZA+, az InvestEU és a szociális beruházásokat ösztönző egyéb pénzügyi eszközök révén a lehető legjobban használják ki az európai strukturális és beruházási alapokat a gyermekgondozásba, valamint az idősek és más gondozásra szorulók gondozásába történő beruházásokra;
8.	üdvözli az Unió azon törekvését, hogy a közelmúltban létrehozott európai gyermekgarancia révén fokozza az aggasztó mértékű gyermekszegénység elleni küzdelemre irányuló erőfeszítéseit és a gyermekszegénység felszámolására irányuló támogatását; ugyanakkor aggodalmát fejezi ki amiatt, hogy a jelenlegi válság súlyosbította és a jövőben tovább fogja súlyosbítani a szegénységben élő vagy a szegénység kockázatának kitett gyermekek jelenleg egyre romló helyzetét, és hogy mindez hosszú távú következményekkel fog járni; megjegyzi, hogy a tagállamok gyermekgaranciába való befektetései annak létrehozása óta elérték a 9 milliárd EUR körüli összeget;  megismétli az arra irányuló felhívásait, hogy sürgősen növeljék az európai gyermekgarancia finanszírozását egy legalább 20 milliárd eurós célzott költségvetéssel a 2021–2027 közötti időszakra, és ragaszkodik ahhoz, hogy ezt tegyék a felülvizsgált többéves pénzügyi keret[footnoteRef:3] részévé; felszólítja továbbá a Bizottságot, hogy bocsásson rendelkezésre – illetve a tagállamokat, hogy maradéktalanul vegyenek igénybe – minden elérhető forrást, ideértve az ESZA+-t, REACT-EU-t, a Helyreállítási és Rezilienciaépítési Eszközt stb. a gyermekgarancia hatékony végrehajtására; felhívja a Bizottságot, hogy javítsa az uniós országok közötti koordinációt a gyermekgaranciára vonatkozó cselekvési tervek végrehajtása terén, és jobban értékelje és érvényesítse az uniós és nemzeti politikák a gyermekek helyzetére gyakorolt hatását; [3:  Az Európai Parlament 2022. április 7-i állásfoglalása az ukrajnai háború elől menekülő gyermekek és fiatalok uniós védelméről (https://www.europarl.europa.eu/doceo/document/TA-9-2022-0120_HU.html) és az Európai Parlament 2022. december 15-i állásfoglalása a 2021–2027-es időszakra vonatkozó többéves pénzügyi keret bővítéséről: az új kihívásoknak megfelelő, reziliens uniós költségvetés ( https://www.europarl.europa.eu/doceo/document/TA-9-2022-0450_HU.html)] 

9.	hangsúlyozza, hogy az európai menekültekre irányuló kohéziós fellépésre (CARE) irányuló javaslatok révén a kohéziós politikai alapokba bevezetett ideiglenes és rövid távú rugalmasság segítette a tagállamokat az Ukrajna elleni háború hatásainak gyors kezelésében, bár egyes tagállamokban még mindig nem elegendő a szükségletek nagyságrendjéhez képest; üdvözli a Bizottság arra irányuló javaslatát, hogy célzott eszköz álljon rendelkezésre Ukrajna támogatására a többéves pénzügyi keret programozásának hátralevő részében annak érdekében, hogy stabil és kiszámítható finanszírozást biztosítson egy olyan keretben, amely támogatja Ukrajna pénzügyi stabilitását, előmozdítja az ország helyreállítását és korszerűsítését, miközben kulcsfontosságú reformokat hajt végre csatlakozási felkészülése során;
10.	úgy véli, hogy további erőfeszítésekre van szükség a háborúból eredő munkanélküliség és alulfoglalkoztatottság megelőzése érdekében, és felszólít a SURE folytatására és refinanszírozására a csökkentett munkaidős foglalkoztatás és az ideiglenesen elbocsátott munkavállalók támogatása érdekében, mindaddig, amíg a háború társadalmi-gazdasági következményei továbbra is negatív hatást gyakorolnak a munkaerőpiacra; felhív egy ideiglenes európai szociális rezilienciáról szóló, az EU szociális jóléti és szociális védelmi rendszereinek megerősítését szolgáló intézkedéseket és eszközöket koordináló csomag kidolgozására; hangsúlyozza, hogy a SURE sikeresnek bizonyult a Covid19-világjárvány következtében kialakult munkanélküliség elleni küzdelemben;
11.	ismételten kéri a Bizottságot, hogy az Unióban a szolidaritáson, az integráción, a társadalmi igazságosságon és konvergencián, a nemek közötti egyenlőségen, a magas színvonalú közszolgáltatásokon, többek között a mindenki számára elérhető minőségi közoktatási rendszeren, a minőségi foglalkoztatáson és a fenntartható fejlődésen alapuló gazdasági kormányzási struktúrát dolgozzon ki;
12.    felhívja a Bizottságot, hogy dolgozzon ki megfelelő stratégiát a szociális célkitűzéseknek az uniós kiadásokban való általános érvényesítésére; úgy véli, hogy az uniós költségvetésben szükség lenne egy, a társadalmi szempontokat érvényesítő módszertanra annak biztosítása érdekében, hogy valamennyi uniós finanszírozású politika megfeleljen a szociális jogok európai pillérében meghatározott húsz elvnek, és hogy az uniós kiadások hozzájáruljanak az európai szociális célkitűzésekhez, vagy legalábbis ne működjenek azokkal ellentétesen. kéri, hogy erősítsék meg a szociális partnerek bevonását és a partnerség elvét a többéves pénzügyi keret kialakításában, végrehajtásában és nyomon követésében a munkavállalók és a szociális jogok védelme, a foglalkoztatás megőrzése, a minőségi munkahelyek létrehozása és az igazságos átmenet tekintetében;
13.	aggodalmát fejezi ki amiatt, hogy a bérek jelenleg csökkennek az infláció és a sorozatos, rendkívüli energiaársokkok következtében; rámutat, hogy sürgősen béremelésekre van szükség a belső kereslet és az inkluzív növekedés fenntartása, valamint a kettős válság munkavállalókra és háztartásokra gyakorolt hatásának csökkentése érdekében; úgy véli, hogy az uniós költségvetésen és a többéves pénzügyi kereten belül további erőfeszítésekre van szükség annak elősegítéséhez, hogy a szociális partnerek háromoldalú kapacitásépítési keretek révén béremeléseket tudjanak elérni, ezáltal felgyorsítva a javasolt irányelvnek a megfelelő minimálbérekre gyakorolt várható pozitív hatását és az irányelv gyors végrehajtását;
14.	ismételten felhívja a Bizottságot, hogy terjesszen elő a fenntartható fejlődési célokon és a szociális jogok európai pillérének elvein alapuló nyomon követési módszertant az uniós költségvetés szociális kiadásaira vonatkozóan, valamint hogy a szociális eredménytáblába foglaljon bele jólléti mutatókat, és mérje a többéves pénzügyi keretből finanszírozott különböző alapok, eszközök és létesítmények munkakörülményekre és jóllétre gyakorolt általános hatását[footnoteRef:4]; ragaszkodik ahhoz, hogy az uniós források felhasználására vonatkozó szabályokat össze kell hangolni a szociális jogokkal és a demokratikus elvekkel, a szociális jogok európai pillérével, a fenntartható fejlődési célokkal és a munkavállalók alapvető jogaival; úgy véli, hogy közpénzeket csak azon munkáltatóknak szabadna kapnia, amelyek tiszteletben tartják a munkavállalók jogait és az alkalmazandó munkafeltételeket; [4:  Az Európai Parlament 2022. április 5-i állásfoglalása a 2023. évi költségvetés elkészítésére vonatkozó általános iránymutatásokról, III. szakasz – Bizottság ( https://www.europarl.europa.eu/doceo/document/TA-9-2022-0106_HU.pdf ) és a Foglalkoztatási és Szociális Bizottság véleménye a Költségvetési Bizottság számára
az Európai Unió 2024. évi pénzügyi évre vonatkozó általános költségvetéséről – valamennyi szakasz (https://www.europarl.europa.eu/doceo/document/EMPL-AD-746942_HU.pdf )] 

15.	hangsúlyozza, hogy az ESZA+-nak megfelelő támogatást kell nyújtania az EU szociális partnerei és a civil társadalmi szervezetek többek között képzés, hálózatépítési intézkedések és a szociális párbeszéd megerősítésének formájában történő kapacitásépítéséhez, valamint a szociális partnerek által közösen végrehajtott tevékenységekhez;
16.	üdvözli az InvestEU, az Európai Innovációs Tanács, az Innovációs Alap és az Európai Védelmi Alap megerősítését, amelyek a STEP támogatásával várhatóan beruházásokat eredményeznek a nulla nettó kibocsátási célt szolgáló iparról szóló jogszabály hatálya alá tartozó kritikus technológiákba; üdvözli továbbá az Unió nyitott stratégiai szuverenitásának megerősítését; következésképpen legalább 102 millió eurós költségvetést kér a nettó zéró készségekkel foglalkozó akadémiák létrehozására és működtetésére;
17.	emlékeztet arra, hogy az Eurofound, EU-OSHA, Cedefop, ETF és ELA ügynökségek fontos szerepet játszanak abban, hogy különleges szakértelmet nyújtsanak az uniós intézmények és országok számára, különösen a foglalkoztatás és a szociális kérdések terén, és hogy biztosítani kell számukra a változó feladataik ellátásához szükséges pénzügyi és személyi erőforrásokat;
18.	kiemeli a készségek 2023-as európai évének fontosságát, beleértve a többéves pénzügyi keretből megfelelő finanszírozással támogatott, a foglalkoztatási és vállalkozói intézkedések továbbfejlesztése érdekében bevezetendő konkrét intézkedéseket és szakpolitikákat.

